**Kako se voli domovina**

Volim te, lijepa si, puno mi značiš... Divno zvuče sve te riječi. I upravo ih zato nerijetko nižemo u ogrlicu koju objesimo na neko vidljivo mjesto, pa nek' sjaji. Naposljetku, sve lijepe stvari moraju biti vidljive, zar ne? Ili, možda baš i nije uvijek tako...

Što je ljubav? Je li to usitinu lijepa ogrlica nanizana od divnih riječi ili ipak nešto više? Rekla bih: pa mora da je ljubav nešto puno više, ona stvara sjaj koji iznutra cijelome svijetu nježno šapuće koliko čovjek može voljeti. Može li? Da, itekako može. Ljubav je najdivnija toplina koja grli naše srce, a ima je u izobilju. Jer ljubav nije namijenjena samo jednome, već mnogočemu i mnogima.Ova divna toplina podsjeća nas da je tu svaki put kad pogledamo svoje bližnje, svog životnog odabranika ili odabranicu, ali i kad se divimo tolikim količinama ljepote koje nas podsjećaju na nešto ili na nekoga tko ju je stvorio ili ju naprosto budno čuva, da ostane takva zauvijek... Mnoge ljubavi griju naša srca, a jedna od njih je i ona prema domovini. Je li ona ista kao ljubav prema nekoj osobi? Vjerujte mi, moje srce kaže da jest. Jer domovina je poput majke, tople i brižne. Ona nas je rodila i čuvala u svojim njedrima, odgajala nas i diskretno nam davala smjernice za život, za što više sreće i ljubavi, a taj proces traje dokle god smo živi, u njoj... Ponekad i padnemo, teško nam je nastaviti te smo jednostavno preumorni za nastavak puta, za daljnje borbe s izazovima. No, tada se sjetimo nje – domovine. Ona nam uvijek pruži ruku i pomogne nam da ustanemo, da zaboravimo manje sretno „jučer“ i zakoračimo prema „sutra“ koje daruje nadu. Vjerojatno će neki postaviti pitanja: „a kako točno osjetiš domovinu? Na koji te način ona štiti?“ No, to nisu teška pitanja. Baš kako sam istaknula nekoliko redaka prije, domovina je poput majke i cijeli nas život pomalo čuva i nosi u svojim njedrima, čak i kad mi toga nismo svjesni. Domovina je utkana u našu šetnju šumom jer je svako stabalce dio nje. Domovina nas svake noći prati na počinak jer se nam se oči sklapaju u njenome krilu obavijenom zvijezdama. Domovina nas pozdravlja svaki put kad sa smiješkom gledamo u svoj odraz u rijeci, moru ili jezeru... A ima li našoj domovini kraja? Gledajući geografski, naša domovina ima svoje konture, svoje granice na kojima se dodiruje s drugim zemljama. No, u našim srcima, domovina nije ograničena prostorom ni vremenskim razlikama. Ona nam je uvijek toliko blizu i toliko dostupna da ju je prava čarolija nositi sa sobom u srcu. No, ponekad je to i pravi izazov. Baš kao što je to bilo prije nešto više od dvadeset godina kada je trpjela velike udarce. Njezine su granice okrutno isječene, a njena je utroba krvarila u boli. Ali, upravo tada, u najbolnijim trenucima za sva srca koja su za nju kucala, pokazala se snaga ljubavi i snaga hrabrosti koja iz te iste ljubavi proizlazi. Dok je diljem domovine vladala tama, u srcima koja su je čuvala vladao je ponos, vladala je svjetlost koja pokazuje da uz toliku količinu ljubavi život naprosto mora pobijediti. Život domovine i život svih tih srca koja su se za nju borila do zadnjeg atoma svojih snaga. Takva ljubav mora trajati vječno.

I danas, kada ta sjena više ne stoji nad njom, kada je prošlost samo ružno sjećanje te dokaz da su prkos, hrabrost i ljubav nerijetko miljenici pobjede, valja razmišljati o našoj domovini. Za svaki lijepi trenutak proveden u zelenim šumama, u tirkiznom moru i na najbjelijim plažama, pozdravimo je s ljubavlju. U svakoj noćnoj šetnji, u svakom cvrkutu ptica i svakom jutarnjem suncu, uputimo joj osmijeh. Jer naša je domovina baš poput živoga bića. Treba joj puno ljubavi da bi živjela u nadi i da bi se lakše borila. A ponekad joj treba i više lijepih riječi i dobrih djela, posebno u trenucima kada i ona sama padne, kad izgubi vjeru i nadu, kad navru suze i očaj. Svemu smo tome nekoć svjedočili, no svaki put je naša obostrana ljubav odbijala sve prijetnje, sve opasnosti i tamu. I zato tako trebamo i nastaviti. Nikada ne okrećimo leđa svojoj domovini, svojoj brižnoj majci, jer naša je ljubav naša najveća snaga.

Mogla bih još dugo pisati o ljubavi, o domovini, no ponekad je potrebno i stati. Kao što sam istaknula na početku teksta, ljubav je divna, no riječi ne treba nizati u ogrlicu kojom ćemo se dičiti svijetu. Isto vrijedi i za ljubav prema našoj domovini. Moje riječi su napisane od srca, no sad je polako vrijeme da odložim svoj alat i prepustim riječi nekome drugome. Neka tiha, ali snažna, ljubav počne pričati najljepšu priču, neka zapjeva najnježniju pjesmu, neka prekrije moje srce toplim omotačem. Tada ćemo moja domovina i ja biti najbliže.

Viktoria Šimatović, 7. c